Foto’s: Ballonvlug suksesvol voltooiMatt Silver-Vallance het Saterdag met helium-balonne van Robbeneiland na Milnerton, Kaapstad gevlieg. Silver-Vallance, wat in Suid-Afrika gebore is en tans in die mediese bedryf in Engeland werk, het sowat 200 helium-balonne gebruik om die waaghalsige vlug te onderneem. Die balonne is sedert 3:00 Saterdagoggend met helium gevul. Hy het omstreeks 12:00 Saterdag by Robbeneiland opgestyg en omstreeks 12:45 by Sunset Beach in Milnerton geland. Die afstand tussen die eiland en droë grond is tussen 9km en 14km. Hy is hierna met ŉ boot na Bloubergstrand vervoer. Silver-Vallance se vlug is aanvanklik vertraag weens digte mis en swak sig. Silver-Vallance het as veiligheidsmaatreël ‘n duikpak en lewensreddingsbaadjie aangehad en ‘n motoraangedrewe skermsweeftuig het hom gevolg om lugverkeer en navigasiedienste te bied. Hy het ook ondersteuningspanne op die grond gehad. Dit het Silver-Vallance glo sowat vier jaar geneem om vir die vlug voor te berei. Silver-Vallance se vlug is deel van sy poging om nagenoeg R10 miljoen in te samel vir die bou van die Nelson Mandela Kinderhospitaal in Johannesburg. [nggallery id=112]